寒食日玉提刑過訪，有詩示怡然并余，余次韵之
作者：釋道潜
朝代：宋

paragraphs: 使君薄珪組，富貴良易足。
一麾下東南，千里爭拭目。
援毫賦山水，詞力瀉溪谷。
勝游便杖屨，聒耳厭絲竹。
西湖破春冰，曉漲翻晴綠。
相將二使軺，導從還屏逐。
後先度巖壑，頡頏追鸞鵠。
樂事殊未央，酒行宜局促。
風流俄醉舞，坐客瞻頹玉。
嵇阮真達生，秦唐謾歌哭。
斜陽絕湖去，兩槳凌波速。
却尋元龍居，隠隠隔喬木。
到門呼主人，展畫滿高屋。
夕鼓來遠近，雨聲飄斷續。
籃輿入城市，夾道鬧燈燭。
盛事在餘杭，他年見圖錄。